KIRJALLINEN KYSYMYS E-0983/00 esittäjä(t): Gerhard Schmid (PSE) komissiolle. Euratom-turvallisuusvalvonta.



Virallinen lehti nro 053 E , 20/02/2001 s. 0049 - 0050



KIRJALLINEN KYSYMYS E-0983/00 esittäjä(t): Gerhard Schmid (PSE) komissiolle (31. maaliskuuta 2000) Aihe: Euratom-turvallisuusvalvonta Euroopan parlamentti edellytti jo vuonna 1988 antamassaan yhteisessä päätöslauselmassa, joka koski ydinmateriaalin käsittelystä ja kuljetuksista tehdyn tutkimuksen tuloksia(1), turvallisuusvalvonnan uskottavuuden ja tehokkuuden parantamista. Parlamentti edellytti mm. että ydinenergian edistämisestä vastaavasta pääosastosta XVII (nyk. osa PO TREN:iä) eriytettäisiin turvallisuusvalvonnan osasto ja että tutkijoiden määrää lisättäisiin. Plutoniummäärät ovat kasvaneet merkittävästi etenkin Ranskan ja Yhdistyneen kuningaskunnan suurissa jälleenkäsittelylaitoksissa ja oksidisekoitusta sisältäviä polttoaine-elementtejä valmistavissa laitoksissa, joten on esitettävä uudelleen ja painokkaammin kysymys siitä, voidaanko Euratom-turvallisuusvalvontaa toteuttaa tarvittavassa laajuudessa. Tästä syystä kysyn komissiolta seuraavaa: 1. Onko komissio noudattanut parlamentin vuonna 1988 esittämiä pyyntöjä ja toteuttanut toimia varmistaakseen Euratom-turvallisuusvalvonnan organisatorisen riippumattomuuden? Jos on, niin millaisia, ja jos ei ole, miksi ei? 2. Mitä toimia komissio on toteuttanut varmistaakseen, että Euratom-turvallisuusvalvonnan taloudellisissa resursseissa ja henkilöstöresursseissa on otettu huomioon ydinmateriaalimäärien kehitys? 3. Mitä muita toimia komissio on toteuttanut pannakseen edellä mainitun päätöslauselman 7 kohdan täytäntöön? 4. Mitä komissio aikoo tehdä tämän asian suhteen lähitulevaisuudessa? (1) EYVL C 235, 12.9.1988, s. 70. Loyola de Palacion komission puolesta antama vastaus (5. kesäkuuta 2000) 1. Komissio ilmoittaa parlamentin jäsenelle, että Euratomin turvavalvontalinja muutettiin vuonna 1999 toimistoksi, joka raportoi suoraan komission energia- ja liikenneasioista vastaavalle varapuheenjohtajalle. Hallinnollisesti Euratomin turvavalvontatoimisto on kuitenkin edelleen osa energian ja liikenteen pääosastoa. Asiaa tarkastellaan parhaillaan, ja komissio harkinnee asiaa koskevaa ehdotusta vuoden 2000 puoliväliin mennessä. 2. Ydinvoimalaitosten monimutkaisuus ja yhteisössä käsitellyn siviilikäyttöön tarkoitetun ydinmateriaalin määrä ovat kasvaneet yli kaksinkertaisiksi (240 %) parlamentin jäsenen mainitseman Euroopan parlamentin päätöslauselman hyväksymisen jälkeen. Komissio ilmoitti neuvostolle jo vuonna 1989, että merkittäviä lisävoimavaroja tarvittaisiin tarkastuksiin. Henkilöstöä lisättiin 234:stä 274:än (toukokuu 2000). Komissio suoritti myös tiukan järkiperäistämisprosessin, johon kuuluu myös automaattisten turvavalvontajärjestelmien käyttö. 3. Komissio on toteuttanut toimia suurimmassa osassa päätöslauselman 7 artiklassa mainituista kysymyksistä. Etukäteen ilmoittamattomia tarkastuksia suoritettiin siltä osin, kuin ne olivat toteutettavissa tai taloudellisesti järkeviä, tietosuoja on varmistettu erottamalla Euratomin tietokannat fyysisesti komission verkosta ja ydinmateriaalivalvontaa käsittelevä politiikka on laadittu ja pantu täytäntöön. 4. Komissio tarkastelee parhaillaan kattavasti kaikkia Euratomin perustamissopimuksessa sille määrättyjä tehtäviä. Euratomin turvavalvontatoimiston sijainti, sen toimintatapa ja sille annetut ensisijaiset tehtävät ovat olennainen osa tätä tarkastelua. Kun tarkastelu on tehty, komissio tekee asiassa tarvittavat johtopäätökset.